Vier vas oor ‘PPE-tenderbedrog’(Argieffoto: Mika Baumeister/Unsplash) ŉ Groep van vier verdagtes is aangekeer nadat die Valke hulle tydens ŉ ondersoek verbind het met beweerde verkrygingsbedrog ten bedrae van amper R400 000. Izak Edward Jenner (50), Aldrick Ivan Hendricks (52), Jafta Booysen (51) en Nicolaas Jacobus Klazen (50) het Vrydag vlugtig in die Vredendal-landdroshof verskyn nadat hulle Donderdag in Bellville in hegtenis geneem is. Die vier staan tereg op aanklag van bedrog. Hulle is op borgtog van R5 000 elk vrygelaat. Zinzi Hani, woordvoerder van die Valke, sê die vier word daarvan beskuldig dat hulle saam met ŉ diensverskaffer, Duneco CC, saamgespan het om tenderkorrupsie te pleeg. Die maatskappy het in April 2020 ŉ tender vir beskermende toerusting ontvang, maar na bewering sonder dat die nodige verkrygingsprosesse daarvoor gevolg is. Hendricks en Booysen is tans munisipale bestuurders, terwyl Jenner ŉ voormalige Covid-19-koördineerder by die Matzikama-munisipaliteit is. Klazen het bande met die diensverskaffer. Die saak teen die beskuldigdes is tot volgende maand uitgestel.